
[sagatavots Rīgā, 28.09.2026.]

	Vijas Celmiņas fonda otro stipendiju iegūst 

2026. gada 28. septembrī Latvijas Nacionālajā mākslas muzejā pasniegta otrā Vijas Celmiņas fonda stipendija. 30 000 ASV dolāru stipendiju saņēmusi māksliniece Dzelde Mierkalne.
Vijas Celmiņas fonda (VCF) stipendija vizuālajā mākslā tika dibināta 2025. gadā ar mērķi sniegt būtisku atbalstu Latvijas mākslinieku radošajai darbībai, meklējumiem un profesionālajai izaugsmei, vienlaikus veicinot mākslas mecenātisma tradīciju Latvijā. Fonds apņēmies desmit gadu garumā ik gadu piešķirt 30 000 ASV dolāru vienam Latvijas māksliniekam vai mākslinieku apvienībai.

2026. gadā Vijas Celmiņas fonda stipendijai pieteicās 96 mākslinieki. Pretendentu atlase norisinājās divos posmos. Vispirms mākslinieku radošās biogrāfijas, portfolio un motivācijas pamatojumus izvērtēja VCF stipendijas žūrija piecu Latvijas laikmetīgās mākslas profesionāļu sastāvā. No saņemtajiem pieteikumiem Latvijas žūrija atlasīja 11 finālistus, kuru darbi tika nodoti izvērtēšanai Vijas Celmiņas fonda žūrijai Amerikas Savienotajās Valstīs.
Finālistu darbus kopā ar Viju Celmiņu vērtēja VCF valdes loceklis, mākslas vēsturnieks Maikls K. Ficdžeralds (Michael C. FitzGerald) un Solomona R. Gugenheima fonda emeritētais direktors Ričards Ārmstrongs (Richard Armstrong). Gala lēmumu par 2026. gada stipendijas piešķiršanu Dzeldei Mierkalnei pieņēma Vija Celmiņa, kura laureātes vārdu paziņoja īpaši sagatavotā video ierakstā, kas tika demonstrēts stipendijas pasniegšanas ceremonijā Latvijas Nacionālajā mākslas muzejā.

Video uzrunā Vija Celmiņa sacīja: “Jums ir vajadzīga brīvība pašiem atrast savu ceļu. Mēģināt un kļūdīties ir normāli. Ir normāli arī nezināt, ko darāt. Uzņemties risku ir pilnīgi normāli. Es iedrošinu jūs darīt to, ko uzskatāt par nepieciešamu, varbūt neizplānot visu iepriekš un sapņot mazliet vairāk. Un ceļot, ja ir tāda iespēja. Šogad mēs sveicam stipendijas saņēmēju – Dzeldi Mierkalni! Viņa ir jauna un, mūsuprāt, ambicioza māksliniece, un es ceru, ka viņai izdosies nokļūt Itālijā.”
Dzelde Mierkalne sākusi savu radošo praksi grafikā, pēdējos četrus gadus viņa strādā ar scagliola marmora imitācijas tehniku un inkrustāciju. Mākslinieci interesē šīs tehnikas materialitāte un tās attiecības ar ilgmūžību un aizmirstību, kā arī vēsturisku amatniecības paņēmienu iespējas laikmetīgajā mākslā. Stipendijas pieteikumā Dzelde Mierkalne raksta: “Mans sapnis ir kādreiz apgūt to [scagliola marmora imitācijas tehniku] padziļinātāk vietā, kur tai ir jau sena vēsture – amatnieku darbnīcā Itālijā. Šīs zināšanas un instrumenti noderētu visā manā turpmākajā karjerā.”

Latvijas žūrijas priekšsēdētāja Dr. art. Elita Ansone skaidro: “Izmantojot tradicionālu, ar vēsturisko amatniecību saistītu tehniku, māksliniece rada savdabīgas telpas, kurās senais un mūsdienīgais sastopas kā vienā laikā. Viņas darbos ir spēle ar to, ka mūs ietekmē seni laiki, to tēli, rituāli un stāsti, kas, pat ja šķietami aizmirsti, turpina dzīvot mūsu iztēlē, ķermenī un kultūras atmiņā. “Tas stāsts sniedzas dziļi, mēs tikai skrāpējam tā virsmu, iegravējot to zemes materiālos, savos prātos un muskuļu atmiņā,” par savu māksliniecisko praksi saka Mierkalne. Instalācijā “Ingress XP” viņa rada vidi, kurā skatītājs var iekāpt “maģiskā apļa” materializētā telpā – mentālā un iztēles teritorijā, kur iespējams pāriet maģiskā esamības režīmā. Datorspēļu pieredze šeit savienojas ar seniem mītiem un “sen aizmirstām relikvijām”, savukārt mākslīgā marmora objekti kļūst par šīs iztēlotās pasaules artefaktiem. “Laika Vairogs”, atsaucoties uz datorspēļu krēsla formu, tiek iztēlots kā aizsargājošs, maģisks objekts – drošības spilvens, kas apskauj cilvēku un ļauj tam ieiet citā dimensijā. Līdzīgi arī “Šūpuļkodekss 42”, atsaucoties uz Gūtenberga 42 rindu Bībeli, savieno pirmās mehāniskās reproducēšanas laikmetu ar mūsdienu mediju kultūru un tās pārsātinātību. Mierkalnes instalācijas tādējādi kļūst par telpām, kur senas kultūras relikvijas, tehnoloģiskā iztēle un mūsdienu cilvēka pieredze satiekas vienā noslēpumainā, reizē pazīstamā un svešādā pasaulē.”

Stipendija dos māksliniecei iespēju padziļināt tehniskās zināšanas, eksperimentēt ar pigmentiem un krāsu, kā arī pētīt scagliola vēsturi un izplatību Latvijā. Vienlaikus Mierkalne iecerējusi īstenot lielizmēra darbu, kas vismaz pusgadu tiktu atstāts ārtelpā un pakļauts laikapstākļu ietekmei. Darba pārmaiņas tiktu dokumentētas, apzināti neparedzot eksperimenta gala rezultātu. Šī pieeja turpina mākslinieces interesi par materiāla noturību un trauslumu, ļaujot aizmirstības un ilglaicības tēmas izzināt pašā darba tapšanas procesā. Stipendijas laikā iegūtā pieredze būs nozīmīga gatavojoties Mierkalnes nākamajai personālizstādei, kas paredzēta 2027. gada novembrī.
Līdz ar naudas summu uzvarētāja ieguvusi arī simbolisku balvu – durvju ķīli, kas iemieso stipendijas ideju: tā rosina saņēmēju nodoties radošajam procesam un pašizaugsmei, paverot durvis jaunām iespējām un pieredzēm. Balvas vizuālā veidola autore ir māksliniece Sarmīte Māliņa, to materializējis koktēlnieks Reinis Laugalis.

Par stipendiāti
Dzelde Mierkalne (1997) absolvējusi Latvijas Mākslas akadēmijas (LMA) grafikas apakšnozari (2021) un ieguvusi maģistra grādu LMA programmā POST (2023). Pirms tam mācījusies MIKC NMV Jaņa Rozentāla Mākslas skolā. Nozīmīgākās mākslinieces personālizstādes ir “Gals klāt!” (2021, DOM galerija, Rīga), “Doom Doom Delight” (2024, TUR telpa, Rīga), “Lielais darījums” (2024, galerija “427”, Rīga) un “Ingress XP” (2026, The Rooster Gallery, Viļņa). Dzelde Mierkalne piedalījusies grupu izstādēs un mākslas notikumos Latvijā un ārvalstīs, tostarp Tallinas Grafikas triennālē, starptautiskajā laikmetīgās mākslas mesē “ArtVilnius”, Tallinas Mākslas hallē un MO muzejā Viļņā, kā arī izstādēs Londonā, Prāgā, Tartu un Bostonā. 2026. gadā māksliniece saņēmusi “Linstow Art Award”.

Žūrija

2025.–2026. gadā Vijas Celmiņas fonda stipendijas pretendentu pieteikumu izvērtēšanu un finālistu atlasi veic žūrija piecu ekspertu sastāvā: LNMM / Mākslas muzeja ARSENĀLS Kolekciju un zinātniskās izpētes nodaļas (20. gs. 2. puse – 21. gs.) vadītāja Dr. art. Elita Ansone, Kim? Laikmetīgās mākslas centra un darba devēju konsultācijas uzņēmuma “ERDA” dibinātāja Zane Čulkstēna, mākslinieks, kurators, galerijas “427” līdzdibinātājs Kaspars Groševs, māksliniece, kuratore, Latvijas Mākslas akadēmijas docente Maija Kurševa un māksliniece, pedagoģe, restauratore Inga Meldere.
Pēc stipendijas pieteikumu izskatīšanas žūrija izvēlas nominantus, no kuriem Vijas Celmiņas fonds izvēlas vienu stipendijas ieguvēju.

2027. gadā tiks veidots jauns, LNMM direktora apstiprināts, ekspertu grupas sastāvs.

Vijas Celmiņas fonda stipendija
Latvijas kultūras attīstības un mākslas mecenātisma veicināšanas mērķiem Amerikas Savienotajās Valstīs dibinātais Vijas Celmiņas fonds (VCF, Vija Celmins Foundation Inc.) sadarbībā ar Latvijas Nacionālo mākslas muzeju (LNMM) desmit gadu garumā – no 2025. gada oktobra līdz 2034. gada oktobrim – paredz ik gadu piešķirt stipendiju 30 000 ASV dolāru apmērā vienam Latvijas māksliniekam vai mākslinieku apvienībai, kas apliecinājusi augstu māksliniecisko kvalitāti un aktīvi darbojas vizuālās mākslas jomā. Uz stipendiju var pretendēt jebkurā vizuālās mākslas medijā strādājoši autori.

Vija Celmiņa, stāstot par stipendijas ieceri un atbalsta nozīmi mākslinieka profesionālajā ceļā, uzsvērusi: “Man pašai karjerā visu laiku ir bijuši granti, kas palīdzējuši virzīties uz priekšu. Bez dažiem no tiem es nebūtu varējusi attīstīties.”

Visa aktuālā informācija par VCF stipendiju pieejama LNMM mājaslapas sadaļā “Mākslas muzejs ARSENĀLS” “Vijas Celmiņas fonda stipendija”.

Par 2025. gada stipendijas ieguvēju

Par pirmo Vijas Celmiņas fonda stipendijas laureāti 2025. gadā kļuva māksliniece Ieva Putniņa, kurai stipendija ļāvusi gadu mērķtiecīgāk veltīt daiļradei, lauka pētījumiem un jaunu ieceru attīstīšanai. Stipendijas gada laikā Putniņa turpinājusi aktīvu izstāžu un radošo darbību. 2026. gada sākumā Kim? Laikmetīgās mākslas centrā bija skatāma Annas Egles un Ievas Putniņas kopizstāde “Spēkstacija”, bet maijā Kim? prezentēja viņas darbus starptautiskajā mākslas mesē “Art Warsaw Villa Róż” Varšavā (Polija). Rīgas Mazākajā galerijā bija skatāma Ievas Putniņas un Haneles Zanes Putniņas kopīgi veidota instalācija. Māksliniece veidoja mūsdienu kultūras foruma “Baltā nakts 2026” vizuālo identitāti un kopā ar Haneli Zani Putniņu foruma programmā īstenoja vides instalāciju.
Par Viju Celmiņu

Vija Celmiņa ir latviešu izcelsmes amerikāņu māksliniece. Celmiņa dzimusi Rīgā 1938. gadā, Otrā pasaules kara laikā kopā ar ģimeni devās bēgļu gaitās un vēlāk apmetās Amerikas Savienotajās Valstīs. Studējusi Kalifornijas Universitātē, strādājusi Losandželosā un Ņujorkā, kur nostiprinājusi savu vietu starptautiskajā mākslas vidē.

Viņas darbi – zīmējumi, gleznas un grafikas – pazīstami ar okeāna virsmu, zvaigžņotu debesu, zirnekļu tīklu un akmeņu attēlojumiem. Tie atrodas nozīmīgākajās pasaules mākslas kolekcijās, tostarp Modernās mākslas muzejā (MoMA), Vitnijas Amerikāņu mākslas muzejā, Metropolitēna mākslas muzejā Ņujorkā, Losandželosas Valsts mākslas muzejā, Sanfrancisko Modernās mākslas muzejā, Pompidū mākslas centrā Parīzē, Teita galerijā Londonā, kā arī Latvijas Nacionālajā mākslas muzejā.

Stipendijas vizuālā identitāte

Vijas Celmiņas fonda stipendijas logo ar Saturnu izveidojusi māksliniece Sarmīte Māliņa, iedvesmojoties no Vijas Celmiņas litogrāfijas “Saturna markas” (1995), kas glabājas LNMM kolekcijā. Kosmosa tēma mākslinieces darbos saistīta ar 20. gadsimta 60. gadu Visuma izpētes laikmeta vizuālo materiālu ietekmi, un Saturns kļuvis par vienu no viņas ikoniskajiem motīviem.

Stipendijas atbalstītāji

Vijas Celmiņas fonda stipendiju atbalsta SIA “ZAB Ellex Kļaviņš” un LNMM Amerikas draugu fonds.

2026. gada stipendijas pasniegšanas pasākuma norisi atbalsta “Samsung”.

Pasākuma atbalstītāji:

Papildu informācija:

Dr. art. Elita Ansone, Kolekciju un zinātniskās izpētes nodaļas vadītāja (20. gs. 2. puse – 21. gs.) / 

Mākslas muzejs ARSENĀLS, LNMM

T: (+371) 67 357 521, GSM: (+371) 26 847 234, E: Elita.Ansone@lnmm.gov.lv
Katrīna Vastlāve, Komunikācijas daļas vadītāja / Latvijas Nacionālais mākslas muzejs

T: (+371) 67 716 102, E: Katrina.Vastlave@lnmm.gov.lv
Anna Vilāne, Laikmetīgās mākslas kolekcijas pieejamības un komunikācijas speciāliste / 

Mākslas muzejs ARSENĀLS, LNMM

E: Anna.Vilane@lnmm.gov.lv
INTERNETA RESURSI:

https://lnmm.gov.lv
FACEBOOK: Latvijas Nacionālais mākslas muzejs; Vijas Celmiņas fonda stipendija
X: @LNMM_muzejs
INSTAGRAM: @makslasmuzejs; @vcf_stipendija
YOUTUBE: MĀKSLAS MUZEJI / LNMMvideos
#lnmm

#MansMuzejs

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)
1.-3.
Vijas Celmiņas fonda stipendijas ieguvēja, māksliniece Dzelde Mierkalne balvas pasniegšanas ceremonijā LNMM 28.09.2026. Foto: Kaspars Teilāns
4.
Māksliniece Vija Celmiņa video uzrunā VCF stipendijas pasniegšanas ceremonijā LNMM 28.09.2026. Publicitātes foto

5.-8.
Vijas Celmiņas fonda stipendijas pasniegšana LNMM 28.09.2026. Foto: Kaspars Teilāns
9.
Vijas Celmiņas fonda stipendijas balva 2026. Dizains: Sarmīte Māliņa, izpilde: Reinis Laugalis. 2025. Foto: Kaspars Teilāns
10.
Vijas Celmiņas fonda stipendijas logo. 2025. Māksliniece: Sarmīte Māliņa. 
Grafiskajai identitātei izmantota Vijas Celmiņas litogrāfija “Saturna markas” (1995) 

no Latvijas Nacionālā mākslas muzeja kolekcijas

Preses materiālu sagatavoja:
Nataļja Sujunšalijeva

Latvijas Nacionālā mākslas muzeja

Preses centra vadītāja

T: (+371) 67 357 527

GSM: (+371) 26 593 495

E: pr.service@lnmm.gov.lv
I: https://lnmm.gov.lv
X: www.x.com/LNMM_muzejs

